NWU onder top 5% van wêreld se universiteite | Netwerk24
NWU onder top 5% van wêreld se universiteite
Deur Susan Cilliers 10 Augustus 2019 11:07
Die Noordwes-Universiteit (NWU) het byna 100 posisies geklim in die ranglys vir universiteite wêreldwyd.
Dié universiteit is nou onder die top 4,8% uit meer as 18 000 universiteite oor die wêreld wat beoordeel is, sê die NWU in ’n mediaverklaring.
Prof. Dan Kgwadi, visekanselier van die Noordwes-Universiteit (NWU).
Die Center for World University Rankings (CWUR) doen die beoordeling. Die CWUR het die NWU as die sewende beste universiteit in Suid-Afrika gelys, maar dis ook die plaaslike universiteit wat die meeste posisies geklim het in die nuutste beoordeling. Die NWU was tevore in die 964ste posisie wêreldwyd, maar is nou 869ste.
Prof. Dan Kgwadi, visekanselier van die NWU, sê dié resultate dui daarop dat die universiteit uitstekend vorder in sy droom om ’n internasionaal erkende universiteit in Afrika te wees.
“Ons is besig om ons te onderskei op (onder meer) die gebied van maatskaplike betrokkenheid en ’n etiese standaard van omgee. Ons presteer nie net in innoverende leer en onderrig, asook navorsing nie, maar bevoordeel ook ons gemeenskap deur kennis.”
Die CWUR gebruik dié sewe maatstawwe om die 1 000 beste universiteite wêreldwyd te identifiseer:
Gehalte van onderrig: Hier word gekyk na die getal alumni by ’n universiteit wat internasionale pryse verwerf het.
Indiensneming van alumni: Dit word gemeet aan die getal oudstudente wat bestuurshoofde geword het by die wêreld se beste maatskappye.
Gehalte van fakulteite: Hier word oorweeg hoeveel akademici groot internasionale pryse en medaljes gewen het.
Navorsingsuitsette, gemeet aan die getal navorsingsreferate.
Hoëgehalte publikasies, gemeet aan die getal navorsingsreferate in hoogs aangeskrewe vaktydskrifte.
Invloed: die hoeveelheid navorsingsreferate in hoogs invloedryke vaktydskrifte.
Aanhalings, gemeet aan die getal navorsingsreferate wat gereeld aangehaal word.
Die grootte van die universiteite word ook in ag geneem in die oorweging van die bostaande kriteria.
Meer oor: Ranglys | Noordwes-Universiteit (Nwu)
Reken net: NWU en UP kán somme maak